
A közjegyzők személyiségi jellemzői pályatevékenységük tükrében

A pályalélektan sokoldalúan vizsgálja az ember munkatevékenységének személyiségi feltételeit. Ugyanakkor a jogi és a pszichológiai szakirodalomban sem találtunk még eddig adatokat a közjegyzői pályatevékenységi rendszer szakpszichológiai szempontú megközelítésére. Ezért kísérletet tettünk a közjegyzők és a közjegyzői pálya iránt érdeklődő joghallgatók körében végzett vizsgálataink alapján a pályatevékenység és a személyiségi tényezők lehetséges összetevőinek feltárására.
Kutatásunk során a közjegyzők, a közjegyző-helyettesek a közjegyzőjelöltek és az önként jelentkező joghallgatók értékelték a jogszabályban meghatározott közjegyzői feladatok súlyozott rendszerét, továbbá felvázolták az általuk preferált, másrészt a kevésbé szívesen végzett feladatok sorrendjét is. A személyiségteszt (CPI) felvételének célját pedig a vizsgálatban résztvevők komplex pszichológiai sajátosságainak megismerése, majd a közjegyzői pályatevékenységhez kapcsolódóan az elvárt személyiségdimenziók együttesének elemezése és értékelése képezte a vizsgált minta (N = 103) alapján.
A vizsgálataink igazolták, miszerint a közjegyzők és a joghallgatók pályaismerete és szakmai értékrendszere nagyrészt hasonló, az eltérések többnyire az egyetemi oktatás sajátosságaira vezethetők vissza. A közjegyzők munkáját jórészt a közjegyzői okirat szerkesztése és a hagyatéki eljárás tölti ki, a további feladatok viszont igen változatos formában oszlanak meg. A preferált és a kevésbé kedvelt tevékenységi területek felsorolása szintén hasonlóságot mutat a két csoport viszonylatában. A fiatalok körében az értékelés még nem eléggé kiegyensúlyozott, ők inkább az újonnan bevezetett eljárásokat, valamint az EU-val kapcsolatos ügyeket részesítik előnyben.
A személyiségi tényezők között ugyancsak jelentős egyezések mutatkoztak a gyakorló közjegyzők és a joghallgatók tekintetében. A legmagasabb értéket az én-erő és az empátia terén, a legalacsonyabbat pedig a flexibilitás és a pszichológiai érzék vonatkozásában tapasztaltuk.
A közjegyzői pályatevékenység és a személyiségi háttér kutatásának továbbfejlesztéséhez többféle lehetőség mutatkozik teoretikus és empirikus vonatkozásban egyaránt. Ennek megfelelően a közjegyzők pályafejlődési folyamatának átfogó elméleti és diagnosztikai vizsgálatát tekintjük a következő legfontosabb feladatunknak.



